Treinstasie gesluit ná beweerde ontploffingDie houer wat na bewering ontplof het op ‘n trein in Londen (15 September 2017). Foto: Twitter via @Paul_Gorton ŉ Gedeelte van Londen se ondergrondse treindienste is Vrydagoggend gesluit weens ŉ “veiligheidsituasie” by die Parsons Green-treinstasie. Die Londense Metropolisie het op Twitter bevestig hulle “is bewus van ŉ voorval by die Parsons Green-stasie”, maar het nie onmiddellik meer inligting gegee nie. “Die stasie is gesluit. Meer inligting [sal gegee word] soos ons dit ontvang.” Intussen het die Metro-koerant berig mense het brandwonde in hul gesigte opgedoen nadat ŉ wit houer in ŉ ondergrondse trein ontplof het. Die Daily Mail berig die ontploffing van die plastiekhouer het ŉ “vuurbal” veroorsaak wat deur die volgepakte trein geskiet het. Volgens die nuusagentskap het ŉ foto van die houer wat ná die ontploffing geneem is, getoon hoe verskeie drade bo die houer uitsteek en op die vloer van die trein lê. Op sosiale media het gebruikers beweer mense het “skreeuend van die trein af gehardloop”. Daar is egter nog geen amptelike bevestiging van die owerhede ontvang of die houer wel ŉ bom was of wat presies die omstandighede is nie. Meer inligting volg. Die toneel buite die Parsons Green-treinstasie in Londen. Foto: Twitter via @EmmaStevie1